Zenia Stampe (RV), 2023-02-28:
Først vil jeg sige, at alle strafskærpelser bestemt ikke er gode, hvis man spørger mit parti.
Det gibbede lidt i mig, da jeg hørte fru Mai Mercado sige, at enhver strafskærpelse er en god nyhed.
Det håber jeg virkelig ikke man mener hos Det Konservative Folkeparti, så er det jo skruen uden ende.
Men i dag er vi rigtig glade for at stå her og kunne tilkendegive vores støtte til de her strafskærpelser.
Der er jo tale om, synes jeg, den værste kriminalitet, man næsten kan gøre sig skyldig i, nemlig kriminalitet imod børn, og endda en kriminalitet, som ikke bare volder børnene ondt, men som også får mange børn til at bære skylden på deres egne skuldre.
Det er det værst tænkelige!
Og de mennesker måtte man for min skyld gerne bure inde i lang tid.
Det giver det her lovforslag jo så også mulighed for.
Det er jo så også en sådan lidt blandet landhandel, som åbner for at kriminalisere nye kriminalitetsformer, altså den her digitale grooming, digital kriminalitet, som vi ikke kendte for 20 år siden, og som vi jo hele tiden skal halse efter for at tage højde for som lovgivere.
Det er rigtig godt, men det handler jo ikke bare om digitale krænkelser.
Jeg synes også, at det her lovforslag samler op på nogle af de erfaringer, men også noget af det kulturskifte, som er affødt af hele den her metoobølge.
For den udvidelse af lærerparagraffen, som vi ser, handler jo også om at tage ved lære og tage til efterretning, men også handle på nogle af de sager, der har været, bl.a. sagen om pigekoret og sager inden for sportsverdenen, hvor folk med en autoritet altså har brugt den autoritet til at skabe nogle relationer, som bare ikke var i orden.
Og der er det sådan set lige meget, hvad den mindreårige siger.
Det er bare ikke i orden at bruge sin autoritet og sin erfaring, sin position, over for nogle mindreårige til at have en form for seksuel relation
Det synes jeg faktisk er et rigtig godt bud på, hvad man kan gøre, eller hvad man kunne have gjort i nogle af de sager, som vi har set, hvor der også har været en diskussion af, om det var med den enkeltes billigelse eller ej.
Her skærer vi bare ud i pap, at hvis man er voksen og har en relation til nogle børn og unge – i en lærerrelation eller en anden autoritetsrelation – så må der overhovedet ikke være noget som helst, der minder om seksuelle antydninger i den relation.
Det får vi skåret fuldstændig ud i pap.
Det er ikke okay at sige: Din numse ser pæn ud.
Jeg håber, man må sige det ord – nå, nu er der kommet en anden i formandsstolen.
Det er ikke okay at sige: Dine bryster ser pæne ud i den der kjole.
Den type kommentarer eller den type samtale skal ikke foregå mellem en voksen person og nogle mindreårige, når man har et ansvar over for de mindreårige.
Det får vi også skåret ud i pap i dag, og det håber jeg kan høres meget tydeligt derude.
Så alt i alt er vi meget glade for dagens lovforslag med en række forskellige tiltag, som jo altså både sætter ind over for de her nye digitale kriminalitetsformer, men som også følger op på den kulturændring, der har været med metoo, og som især sender et signal til voksne mennesker, der har børn i deres varetægt, om, at vi altså skal sørge for, at det aldrig nogen sinde kan bruges til at stille nogen som helst former for seksuelle behov hos den voksne.
Så ja, det er en god dag i dag.